**Урок літаратурнага чытання ў 2 класе па тэме “Р. Бензярук “Шпак і Верабей”**

**Мэта:** данесці да вучняў галоўную думку казкі “У кожнай птушкі ёсць родны край і кожная птушка вяртаецца дадому”

**Задачы:** развіваць вусную мову вучняў, крытычнае мысленне, уменне аналізаваць тэкст, знаходзіць вобразныя словы і выразы для характарыстыкі паводзін герояў;

папаўняць слоўнікавы запас;

развіваць творчыя здольнасці;

выхоўваць любоў да сваёй Радзімы.

**Абсталяванне:** фанаграма “Спевы шпака”,тлумачальныя слоўнікі.

**Тып урока:** знаёмства з новым творам

**Від урока:** камбінаваны з выкарыстаннем электронных сродкаў навучання

**Выкарыстаныя тэхналогіі**: тэхналогія развіцця крытычнага мыслення, інфармацыйныя тэхналогіі, здароўезберагаючая.

Ход урока

**1. Псіхалагічны настрой на працу.** Жыло на свеце сонейка. Вельмі рана яно прачыналася і шырока расчыняла дзверы сваіх пакояў. І адтуль выбягалі яго дзеткі, сонечныя праменьчыкі. Яны спяшаліся на палі, на лугі, у лясы. Завіталі яны і да нас у клас, пасяліліся ў вашы сэрцы. Пашліце іх сваім мамам, татам, брацікам, сястрычкам, суседзям, сябрам, гасцям, мне. Ад вашых усмешак і сонечных прамянёў у класе стала цёпла і светла.

**2. Актуалізацыя ведаў.**

1.Паслухайце ўрывак з верша і скажыце, гледзячы на малюнкі (*на дошцы малюнкі шпака і вераб’я*), пра якую птушку можа ісці размова? Чаму?

На чужыне быў журлівы,

Сніў лясок свой гаманлівы,

Рэчку, возера, ручай,

Родны край, жаданы край! (шпак)

А дзе жыве шпак? (шпакоўня)

Як называецца птушаня шпака? (шпачаня)

2.Праца над чыстагаворкай: выразнае вымаўленне гука ш.

Звярніце ўвагу на дошку. Тут запісана чыстагаворка. Я прачытаю, а вы знайдзіце роднасныя словы.

*У шпакоўні шчабечуць штодня*

*Шустры шпак са шпачыхаю і шпачаня.*

Які гук паўтараецца?

Давайце хорам яго скажам.

Дайце яму характарыстыку. (зычны, шыпячы, цверды)

Паставім у словах націск.

Чытаюць дзяўчынкі, затым хлопчыкі і ўсе разам.

3.Падзьмуў вецер і разнёс літары. Неабходна па стрэлачцы з літар скласці слова*. (Па стрэлках вучні чытаюць слова вераб’і.* *На развілцы стрэлак выбіраюць спалучэнне літар б’ або бь*).

Хто яшчэ завітаў да нас у госці? (верабей)

**3. Пастаноўка мэты ўрока, актуалізацыя ведаў.**

Ці здагадаліся вы, пра каго пойдзе гаворка на ўроку?

Рабяты, мы зараз пазнаёмімся з творам Расціслава Бензерука “Шпак і Верабей”

Давйце вызначым задачы ўрока, а дапамогуць у гэтым вам словы:

Пазнаёмімся……..(з новым творам)

Пашырым …………(слоўнікавы запас, веды пра шпака и вераб’я)

Будзем вучыцца………(гаварыць прыгожа па-беларуску, працаваць у групах, задаваць пытанні , думаць , разважаць , прыгожа і правільна чытаць.

**4.Складанне прагнозу па назве твора, ключавых словах і ілюстрацыі.**

*Шпак, цёплыя краіны, зіма, верабей, домік, вярнуўся, песня,родны край (запісаныя на дошцы).*

- прачытайце словы (чытае вучань). Як вы лічыце, аб чым гэты твор? Пра што ў ім пойдзе размова?

- Утварыце ад слоў шпак і верабей словы, якія будуць адказваць на пытанне што робіць?

Шпак………(лятае, размаўляе, спявае, шчабеча, радуецца)

Верабей………(радуецца, гневаецца, гаруе, крыўдуе, здзіўляецца)

-Хто можа выконваць названыя дзеянні, мець адпаведныя пачуцці? (жывыя істоты )

- У якім значэнні ўжыты ўтвораныя словазлучэнні?

- У якім тэксце жывыя істоты могуць размаўляць? (казцы)

**5. Знаёмства з аўтарам**

- Перш чым пачнём чытаць казку, я хачу пазнаёміць вас з яе аўтарам. Р.Бензярук нарадзіўся ў вёсцы Стрыганец Жабінкаўскага раёна Брэсцкай вобласці ў сялянскай сям’і. Прага да творчасці ўзнікла яшчэ ў школьныя гады. Таму пасля заканчэння Ракітніцкай сярэдняй школы Расціслаў паступіў на філалагічны факультэт Брэсцкага педінстытута імя А.С. Пушкіна. У студэнцкія гады юнак напісаў шэраг вершаў, некалькі апавяданняў для дзяцей.Пасля інстытута працаваў настаўнікам рускай мовы і літаратуры ў школе Лунінецкага раёна. З таго часу казкі, апавяданні, гумарэскі Бензерука сталі часта з’яўляцца на старонках дзіцячых і дарослых перыядычных выданняў: “Вясёлка”, “Бярозка”, “Піянер Беларусі”, “Работніца і сялянка”, “Вожык”, “Чырвоная змена”. Пачынаючы з 1972 года, творы Бензерука ўключаюць у падручнікі для малодшых школьнікаў. У 1971 годзе Расціслаў Мацвеевіч разам з сям’ёй вярнуўся ў Жабінкаўскі раён, у вёску Азяты. Некаторы час Бензярук настаўнічаў у Азяцкай сярэдняй школе, а з 1974 года стаў працаваць у рэдакцыі раённай газеты “Сельская праўда”. У 1973 годзе казка “Зайцаў кажушок” Расціслава Бензерука ўвайшла ў чытанку “Роднае слова” для першага класа агульнаадукацыйных школ, пазней у дапаможнік для дзіцячых садзікаў было ўключана апавяданне “Новы зуб”. На сённяшні дзень больш за 13 казак пісьменніка змешчаны ў школьных падручніках.Першая кніга апавяданняў і казак для дзяцей “Вавёрчына дзякуй” выйшла ў снежні 1975 года ў выдавецтве “Мастацкая літаратура”. Да гэтага часу Бензярук быў ужо прызнаны як малады таленавіты дзіцячы пісьменнік. У 1998 годзе Расціслаў Бензярук быў прыняты ў Саюз пісьменнікаў Беларусі. У 2004 годзе выдадзены яшчэ адзін зборнік казак пісьменніка – “Зайцаў кажушок”. Зараз Расціслаў Мацвеевіч Бензярук жыве ў горадзе Жабінка і працягвае радаваць чытачоў сваёй творчасцю.

**6. Слоўнікавая работа**

- У тэксце сустрэнецца слова: удосталь. Хто ведае значэнне гэтага слова?

Звернемся да слоўніка.

**7. Чытанне казкі Р.Бензерука з прыпынкамі.**

**Першы прыпынак**. Чытае настаўнік да слоў “Шчаслівай табе дарогі”

- Што сказаў Шпак Вераб’ю?

- Чаму Шпак вырашыў ляцець у вырай?

- Прачытайце, з якой просьбай звярнуўся Верабей да Шпака.

Давайце паспрабуем здагадацца, што будзе далей?

**8. Фізкультхвілінка.** Дзеці, давайце зараз уявім сябе шпачком, які ляціць над родным краем, паслухаем, спевы птушак і адпачнем.

**Другі прыпынак**.(чытае вучань) да слоў “радаваўся Верабей”

- Ці спраўдзіліся нашы прагнозы?

- Ці падабалася Вераб’ю шпакоўня?

- Чаму радаваўся Верабей?

- Прачытайце, аб чым думаў Верабей, калі жыў у чужой хатцы.

- Як вы думаеце, што будзе далей?

**Трэці прыпынак** (чытае вучань) да слоў “вярнуўся б сюды”

- Ці спраўдзіліся нашы прагнозы?

- Што пачуў аднойчы раніцай Верабей?

- Чаму радаваўся Шпак?

- Чаму ўвосень Шпак зноў паляціць у вырай?

- Што здзівіла Вераб’я? (навошта было прылятаць, как зноў мучыцца)

- Што будзе далей? Што адказаў Шпак Вераб’ю?

**Тэкст дачытваецца да канца** (чытае настаўнік).

- Ці спраўдзіліся нашы прагнозы?

- Прачытайце, які адказ даў Шпак Вераб’ю наконт свайго вяртання на радзіму?Як вы гэта разумееце?

**9.Работа па малюнку** (разглядванне і вуснае апісанне).

Які момант казкі паказаны мастаком на ілюстрацыі?

Чаму вы так лічыце? (эпізод прылёту шпака з выраю. Абедзве птушкі знаходзяцца на фоне чыстага яснага неба і голых дрэў. На вуліцы вясна: на ствале бярозы зелянеюць маладзенькія лісточкі. Шпак спявае песню).

Пра што спяваў Шпак на бярозе?

Як вы думаеце, якой была яго песня?

Рабяты, звярніце ўвагу, як апрануты Шпак? (у капялюшы, ён жа прыляцеў з-за мяжы). А як ён сядзіць? (важна, з высока паднятай галавой)

А як апрануты і як сядзіць Верабей? (у шапцы, шаліку.Не пускае Шпака у хатку)

**10. Стадыя рэфлексіі.** (работа ў групах)

1-ая – падабраць словы, якія дапамогуць вызначыць якасці характару Шпака.

Шпак... (чорны, мудры, разважлівы, добры,спагадлівы,любіць радзіму)

2-ая – падабраць словы, якія дапамогуць вызначыць якасці характару Вераб’я.

Верабей... (шэры,знаходлівы, лянівы,хітры,задзірысты)

**11.Праверка самастойнай работы.**

*Вучні даюць характарыстыку птушкам, мацуючы словы на дошцы пад малюнкамі.*

**12.Хвілінка цікавага.** Вучоныя падлічылі, што адна сям’я шпакоў (дзве дарослыя птушкі і 5 птушанят) з’ядае кожны дзень каля 350 розных лічынак і шкодных насякомых. Шпакі здольныя да гукапераймання. Яны могуць шчабятаць, цырыкаць,кракаць. Шпакі пераймаюць і ітітуюць віскат пілы, гудок машыны, насвістваюць мелодыі і нават выгаворваюць асобныя словы.

Якую ж карысць прыносяць птушкі?

Які ж наш абавязак? (шкадаваць і ахоўваць птушак, не разбураць гнёзды)

Рабяты, а можа хто ведае , гэты год абвешчаны годам якой птушкі? (чорнагаловы шчыгол) Вось мінулы год – год чубатага жаваранка.

**13.Чытанне казкі па ролях.**

**-** Якая галоўная думка казкі?

- Чаму навучыла нас гэтая казка?

2018 год – год малой радзімы.А што такое малая радзіма? Малая радзіма мае асаблівае значэнне ў лёсе кожнага чалавека. Мы ганарымся тымі мясцінамі, дзе нарадзіліся, дзе матуля спявала нам калыханку, дзе бацька прывучае да працы. Мы заўсёды павінны шанаваць сваю радзіму – зямлю, што выгадавала нас, выхоўвае і абавязкова дасць пуцеўку ў жыцце.

**14.Разабраць па літарах слова Радзіма**

Р - род,

А - Айчана,

Д - дом,

З - зямля,

І - ідэя,

М - матуля,

А - абавязак, адказнасць

**15.Гульня “Рэпарцёр”.** Уявіце, што у клас прыйшоў рэпарцёр? Якія пытанні ён задаў бы вам па прачытаным творы? (З якім творам мы пазнаёміліся на ўроку? Хто аўтар? Ці спадабалася вам казка? Як вы адносіцеся да галоўных герояў казкі? Якую параду вы маглі бы даць вераб’ю?)

- Якая галоўная думка казкі?

Прачытайце прыказкі на с.99. Якая адпавядае галоўнай думцы?

**16. Дамашняе заданне** (дыферэнцыраванае)

1-ая – чытаць казку па ролях, перадаць пры чытанні адпаведную інтанацыю;

2-ая – чытаць казку, навучыцца падрабязна пераказваць;

**17. Рэфлексія.**

Закончыць фразу

Я магу пахваліць сябе…..

Я не вельмі задаволена сабой, таму што…..

На ўроку я зразумеў, што……..

Я раскажу бацькам, што….

Я хачу сказаць Паліне дзякуй, таму што…..

Сваёй работай на ўроку я(не) задаволены, таму што……